En nom de Nostre Seigneur, amen. L’an de l’Incarnacion d’icelli courant mil trois cens soixante et dix-huit, le douzieme jour de janvier, je Guillaume du Bois, damusel, savoir fais à tous qui verront ces presentes lettres que je affirmant que honorable homme et saige monsieur Nicolas de Tholon, chantre d’Ostun, chancellier de Bourgongne, tient à la Chasée certains hommes qui sont de mon fyé, le dit monsieur le chancellier disant au contraire et que les diz hommes et tout ce qu’il a à la Chasée il tient de franc alleu: toutevoye, pour consideracion de bons et agreables services que a fais ledit monsieur le chancellier par le temps passé à moy le dit Guillaume, fait chascun jour et espere qu’il me fasce pour le temps avenir, je le diz Guillaume adonne, quiette et remis pour soy et pour les siens à ycelli monsieur le chancellier et aux siens le fié que je disoye avoir et à moy appartenir pour cause et occasion des hommes qu’il a à la Chasée et de leurs tenemens, promectans je Guillaume desusdit par mon serment, etc. C’est fait en la presence de Thibaut Bocaceon, clerc coadjuteur de André Estienne de Faanay, tabellion de Dijon pour mon dit seigneur le duc, de Nicolas de Courbeton, de Guiot Lambert et de Guillemin Clement, tesmoins à ce appellez et requis, l’an et le jour dessus diz. T. BOCACEON.